Papersnake/gushiwen huggingface dataset:
自鄂渚至夔府途中记所见一百十韵
王十朋（宋代）

流火郡离饶，悠悠驿路迢。黄华舟解鄂，渺渺大江遥。

肩弛鄱人檐，身随楚客桡。东瓯乡梦远，南浦别魂销。

不过汉阳垒，犹劳郡守轺。远山看八字，古国避三苗。

别水由通济，羁帆渡泬漻。方随鸥浩荡，俄值雨飘飖。

夹岸华疑雪，舂天浪似潮。枝栖并乌鹊，苕宿伴鹪鹩。

旅思凭诗遣，愁肠赖酒浇。无鱼不弹铗，忘味若闻韶。

孺子沧浪曲，渔人欸乃谣。逃虚音可喜，得隽语同嚣。

秋老江经夏，湖平境过宵。夜鸣疑有虎，昏吠喜闻獢。

遗俗怀吴主，荒祠类楚昭。巨鳞烹缩项，白粲籴长腰。

茅舍橘初熟，江村枫未凋。柳枝犹楚楚，竹泪尚思姚。

雨后禾收晚，霜前麦见荞。风清玉沙界，月吐紫微霄。

一瓣香闻佛，千龄寿祝尧。沱潜终共道，江汉讫同朝。

渡口听鸡唱，洲边记鹭翘。地名思故里，诗句忆同僚。

塔子瞻山色，天门认斗杓。航便河广苇，风顺若邪樵。

石首欣相问，刘郎似见招。双帆方快意，五两忽狂飙。

谁弄黄昏笛，如闻赤壁箫。孤烟为藕市，一叶是渔舠。

江水澄泥煮，芦薪带湿烧。梦回惊枕撼，晓起觉风调。

蔬撷才盈握，鱼𦢩莫计艘。横波沉密网，巨浪脱高跳。

红想乡醪滑，黄看野菊娇。左公城穴兔，油口树喑蜩。

水是蛟龙地，桑馀羽葆条。竹由忠悯插，木自洞庭漂。

大士精蓝壮，将军画像骁。江空无战舰，水落有乘橇。

促织虫知备，淘河鸟受徭。风高鸣过雁，天阔戾飞雕。

云梦封疆远，荆衡气象辽。建都曾王楚，为郡自平萧。

息壤那容盗，章台可戒骄。韩诗誇府大，汉史志民僄。

燕集堂开杞，笙歌乐舞逍。楼登一日暇，赋就百忧消。

落帽观成阻，游山兴谩飘。书随鳞出峡，诗附翼还鄡。

离岸忽鸣橹，满艘仍竖幖。栖窗回蜥蜴，扑面集蟏蛸。

沙市人家远，方城草色葽。食梨苏肺渴，啜茗愈头痟。

覆屋曾非瓦，名村浪有窑。枝江县罗国，凫舄飏王乔。

百里环洲渚，千家在苇苕。津卿谁复禦，松邑已非侨。

汉景馀清爽，临江尚庙祧。转滩惊见石，挽繂眩飞苕。

澎湃声如击，玲珑状似雕。松楸悲相冢，香火静僧寮。

转盼宜都过，横云楚塞峤。虎牙端欲噬，铜柱为谁标。

月向夷陵看，杯思太白邀。文忠遗劲节，精采凛生绡。

岩白形如鹞，鱼黄状类𧌁。邦人祀神禹，郭璞当皋陶。

舟退风飞鹢，生浮旅泛薸。鲤溪穿荦确，牛峡隔岧峣。

孝起姜村感，音传进足趫。山家收芋栗，土物贡姜椒。

涧水何曾歇，桃花未肯夭。覆盆鸣鹿友，绝壁聚狐妖。

野媪头缠白，行人背负镣。回看一州峡，下视众山么。

障日峰衔豆，钻天石碍轿。道逢怀刺祢，卧听诵书鼌。

被冷公孙布，裘寒季子貂。犹堪耐冰雪，未暇忆炎歊。

倦上九盘岭，重观三峡桥。好峰名佛顶，欲画少僧繇。

照黑纷持火，愁荒猛击刀。流虹瞻魏阙，瑞白庆清朝。

国寿绵箕翼，皇图奕诵钊。欢声形戴白，环视舞垂髫。

避涉忧如马，观形怯类猫。眼经巫峡险，心过秭归焦。

熊绎山城古，灵均庙貌憔。离情随梗断，乡思为梅撩。

境始临夔府，魂频梦象箾。轻生甘叱驭，爱物戒扬镳。

帅阃分诚滥，州麾把更侥。拜恩罗吏卒，列炬散鸢鸮。

野渡水清浅，孤舟人寂寥。影防沙有蜮，音骇昼闻枭。

圣洞云深锁，天池浪不摇。林梢鸣烈烈，峰顶洒瀌瀌。

快睹天披雾，愁听夜滴蕉。阳台开爱日，阴气廓玄枵。

六六盘初过，三三界已超。生朝念弧失，旅食分箪瓢。

遐想赋风玉，敬瞻行雨瑶。过关宁有鬼，及郭免逢魈。

访古寻诗史，观风入郡谯。路难端可畏，形役尚奚劳。

行也知谁使，官乎我亦聊。欲赓刘与杜，辞鄙甚篘荛。
酬复言长庆四年元日郡斋感怀见寄
元稹（唐代）

腊尽残销春又归，逢新别故欲沾衣。自惊身上添年纪，

休系心中小是非。富贵祝来何所遂，聪明鞭得转无机。

羞看稚子先拈酒，怅望平生旧采薇。去日渐加馀日少，

贺人虽闹故人稀。椒花丽句闲重检，艾发衰容惜寸辉。

苦思正旦酬白雪，闲观风色动青旂。千官仗下炉烟里，

东海西头意独违。
赐尹继善回江南总督任
弘历（清代）

熙绩匪独能，亮工资群彦。词林擅卓荦，封疆推老练。

简畀淮海区，奏成伫底奠。保障财赋地，茧丝非所羡。

去岁吴淞灾，波臣势方扇。每念幸活民，玉食不能咽。

赈济救燃眉，其何筹久宴。安民首察吏，瘅恶亦彰善。

设诚物乃孚，逞明终必眩。
宫词
王仲修（宋代）

十三应选入宫来，便舞梁州送御杯。
交袂当筵小垂手，回头招拍趁虚催。
龙井题名记
秦观（宋代）

元丰二年，中秋后一日，余自吴兴来杭，东还会稽。龙井有辨才大师，以书邀余入山。比出郭，日已夕，航湖至普宁，遇道人参寥，问龙井所遣篮舆，则曰：“以不时至，去矣。”

是夕，天宇开霁，林间月明，可数毫发。遂弃舟，从参寥策杖并湖而行。出雷峰，度南屏，濯足于惠因涧，入灵石坞，得支径上风篁岭，憩于龙井亭，酌泉据石而饮之。自普宁凡经佛寺十五，皆寂不闻人声。道旁庐舍，灯火隐显，草木深郁，流水激激悲鸣，殆非人间之境。行二鼓，始至寿圣院，谒辨才于朝音堂，明日乃还。
句 其十八
刘筠（宋代）

荥河带绕中天阁，空乐星悬大士居。
方寸室
丁鹤年（元代）

道义谋生本自然，何烦负郭更求田。由来方寸留耕地，即是虚求不昧天。

春雨既濡先泽远，秋风肯穫后昆贤。不忘种德辛勤意，馀庆朝朝大有年。
次韵赵表之久别相会於福唐见贻这什
李弥逊（宋代）

十年海南州，世味尝欲偏。
昔为担板痴，今作绕指转。
谁能濯我缨，人欲唾其面。
故人千里来，高义动兴眷。
问答不及已。惊我神发变。
功名眼中花，日月弦上箭。
公今已超然，富贵非所愿。
南游访知识，气习要自炼。
授我不死术，老骨傥可健。
是身走空雷，当作如是见。
重寄
刘跂（宋代）

忆昨去国初，置传史所监。季也行泣随，往舍都城南。

沐我屡饭我，终此一日淹。明作分岭水，苦别心如惔。

遄归护孥重，却挂东川帆。停桡憩汴泗，揽辔趋霍灊。

间关又相对，共被栖穷檐。未毕十日欢，已复秣征骖。

猗嗟季行役，曷日弛负担。长怀芳草句，未读衣已沾。

先人门户事，驽力讵克堪。一朝奇祸发，炽甚烈火炎。

顽迷得忧辱，自取非谤谗。危巢风雨漂，菅蒯不足芟。

于时季来归，弃官不待占。收合败散馀，赖此守独严。

阖门数百指，一一恩意涵。辑睦乖迕情，牢不见隙纤。

聚粮非短毂，千里均属厌。囊书动高听，恩环赐东渐。

吾亲所奇贵，挺立故不凡。晚节就难冀，前非掩多惭。

正如已躄人，欻起蒙针砭。衰颜积霜雪，幸亦解羁衔。

昨从忧迫来，将复见安恬。西廊坐食菽，可以慰饥馋。

渐欲亲酒盏，颇思疏药奁。愿季爱玉体，豢我及西崦。

从今荷明时，欢乐百无嫌。酬恩无处所，香火供瞿聃。
绍定闽寇平上功省府黄伯厚
郑清之（宋代）

君莫愁，君莫愁，不龟澼絖能封侯。君莫愁，君莫愁，腰六相印一侯裘。

看渠涎颡与躄足，千金信矣壶中流。荻花江月正佳耳，青衫浪泣琵琶舟。

短衣楚制乃翁喜，未必挽弓右丁字。貂蝉本是侍臣冠，有时出自兜鍪里。

虽然万户将军臂，夜逢醉尉头抢地。卖薪愚妇轻买臣，不信读书有奇事。

世间众万无定容，桃笙木棋唯所逢。秋来桂菊黄金丛，千机锦绣开芙蓉。

西风也解作富贵，岂必桃李专春风。得时失据自甘苦，姑置是事天梦梦。

君莫愁，君莫愁，双手试扪舌在不。劝君勤买西湖船，打篷疏雨旗亭酒。
颂古五首·黄龙三阕
释文准（宋代）

我手佛手，十八十九。
云散月明，痴人夜走。
寄公序兄资政给事
宋祁（宋代）

再分铜虎滞侯藩，别后兼闻素领繁。
契阔不成騑服马，急难空念脊令原。
壮心干镆年年钝，世路风波衮衮翻。
韁锁虚名应只尔，早同私驾老邱樊。
过严陵钓台作
汪学金（清代）

丹枫为幛石为屏，百尺高台照客星。两岸猿声落秋水，至今山色为谁青。
送李介甫赴官塘汤氏馆
仇远（元代）

东卢山下义门中，弘开讲席招蜀翁。
主人择客又择主，童蒙求我我求童。
俊杰识时审出处，道义结交全始终。
惟应上墓似庞老，便合移家随葛公。
咏史下·谢安
陈普（宋代）

封胡羯末皎琳琅，岁久浑无忆洛阳。
江左家居照江水，谢安元为宋齐梁。
和孙季和游东湖韵
释宝昙（宋代）

春风如少年，白首仍当归。
无端故园雨，更不留芳菲。
啼鸟倦晴昼，绿阴却馀晖。
行寻修竹寺，僧老青山围。
儿童惯看客，汛手来开扉。
白日转双毂，吾心无所依。
同来二三友，目亦掣电飞。
凭高下不测，从我其无违。
赏春亭
赵抃（宋代）

滂葩浩艳满亭隈，当度芳樽醉看来。始信春恩不私物，乱山穷处亦花开。
风蓬叹
刘崧（元代）

野蓬团团大如斗，生来轻捷随风走。四傍枝叶共轮囷，流转须风遍原薮。

秋风平地吹来时，十科百科相逐飞。东家小儿誇健足，十步一蹶何由追。

蓬生不是无根叶，脆软何能坚著地。霜枯雪悴少筋骨，材质轻浮等沦弃。

无端飘入流水中，犹复衮衮旋西东。可怜一落坑堑里，纵有春风吹不起。
自诒
陆游（宋代）

莫笑幽栖僻，谋生亦未疏。
残囷具薄粥，半俸补残书。
均节贫无患，安恬疾可除。
虽云苦寒近，随手蓄薪樗。
挽许通判二首
刘宰（宋代）

妙年故府接英游，盍上周行展壮猷。
再命去天仍不远，此心于世澹无求。
奏功仅许临岩色，投老才能贰大州。
总为当时人物惜，于公行止一虚舟。
赋新花竹
许月卿（宋代）

花红竹绿两相当，绿竹红花在首傍。
竹引花风心浪动，花含竹露面芬芳。
须知竹恋花蝴蝶，喜见花贪竹凤凰。
彼此莫嫌花共竹，他年花老竹苍苍。
病中绝句
陆游（宋代）

造物今年悯我劳，微痾得遂闭门高。
黄紬被暖青毡稳，不怕郊原雪意豪。
魏坛观
陈虚中（宋代）

夫人在兮若冰雪，夫人去兮仙踪灭。可惜如今学道人，罗裙带上同心结。
吊贾秋壑故居
李彭老（宋代）

瑶房锦榭曲相通，能几番春事已空。
惆怅旧时吹笛处，隔窗风雨剥青红。
晓步
陈必复（宋代）

清晓步幽迳，庭芜带绿莎。
篱根惟有菊，池面已无荷。
高树蝉声急，远山寒色多。
小窗风日转，便觉似春和。
王修华画像赞
王庭圭（宋代）

不冠不束，真被褐而怀玉。眼如曳电，光掣岩谷。不为燕颔虎头，万里飞而食肉。

幅巾飘然，如五柳先生。宁终身为县令，而无求于世俗。

挥麈尘埃之外，遗物离人，而立于独。
普安建阴题壁
王勃（唐代）

江汉深无极，梁岷不可攀。
山川云雾里，游子几时还。
敬宗皇帝挽词三首
姚合（唐代）

从谏停东幸，垂衣宝历昌。汉昭登位少，周代卜年长。

彩仗三清路，麻衣万国丧。玄宫今一闭，终古柏苍苍。

晚色启重扉，旌旗路渐移。荆山鼎成日，湘浦竹斑时。

臣子终身感，山园七月期。金茎看尚在，承露复何为。

紫陌起仙飙，川原共寂寥。灵輴万国护，仪殿百神朝。

漏滴秋风路，笳吟灞水桥。微臣空感咽，踊绝觉天遥。
偈颂十六首
释如净（宋代）

无明暗室勿入近，暮日江山相映红。
处处烟尘收不得，早来晚去失真风。
又题寺后竹亭
杨万里（宋代）

行尽空房忽画栏，竹光和月入亭寒。壁间题字知谁句，醉把残灯子细看。
酒边
宋伯仁（宋代）

一醉复一醉，陶陶醉未休。
何伤於日月，知我者春秋。
万事难追昔，千金不解愁。
白鸥飞浩荡，此兴属渔舟。
三月谢吴子文
汪莘（宋代）

为我归途怯晚风，解袍添我意何穷。
念君夜度青松岭，亦恐寒侵气体中。
林笋复生
苏辙（宋代）

春寒侵竹竹憔悴，父老皆云未尝记。
偶然雷雨一尺深，知为南尝众君子。
从地涌出长如人，一一便有凌云气。
吾家老圃倦栽接，但以岁寒相妩媚。
一朝纷纷看黄落，嵇阮相过无醉地。
阴阳往复知有数，已病还瘳非即死。
呼童径语邻舍翁，种竹未改当年意。
姚黄左紫终误人，千叶重台定何事。
夜合花（洞天）
史浩（宋代）

三岛烟霞，十洲风月，四明古号仙乡。萦纡雉堞，中涵一片湖光。绕岸异卉奇芳。跨虹桥、隐映垂杨。玉楼珠阁，冰帘卷起，无限红妆。

龙舟两两飞扬。见飘翻绣旗，歌杂笙簧。清尊满泛，休辞饮到斜阳。直须画蜡荧煌。况夜深、不阻城隍。且拚沈醉，归途便教，彻晓何妨。
寄久要黎汝贤致政大尹二首 其二
苏葵（明代）

旧雨篝灯在泮池，回思曾未几多时。膝边男女各成配，头上鬓毛俱转丝。

久逐尘埃惭潦倒，先归岩壑得便宜。他年大破黄粱梦，身外浮名底用之。
呈子肃三首
赵蕃（宋代）

牢落空房我挂包，忆君过我夜推敲。
东南大半行将遍，应有新诗许借钞。
演雅二十韵
刘克庄（宋代）

学道无所得，惟于鄙事能。
九帙后篇什，来世有公评。
岂未登社坛，直欲破刘城。
六言与七字，如九转炼成。
宇宙中间物，琐屑不记名。
孰能通伦类，挑抉其微情。
蛾以灯为光，蚊众成雷声。
桑老蚕茧白，草腐萤爝明。
幽谷闻绵蛮，知有迁乔莺。
落日见科斗，深夜有蝈鸣。
蚋嗜醯杂袭，蚓饮泉亦清。
蝇吮血美炙，犬以秽为鲭。
蛇非性好曲，蠖负屈求伸。
蚤惧鸺鶹撮，自匿于衣巾，
虱愁犊鼻破，不免景略扪。
狐依冢作崇，鼠谓社可凭。
痛掴一掌血，饱食五鼎烹。
畴昔同袍子，来问侬师承。
前柴桑处士，后半山老人。
讵能追高雅，或可洗腐陈。
杂咏一百首·刘备
刘克庄（宋代）

华容芦荻里，一炬可无遗。
叹息刘玄德，平生见事迟。
志感
陆次云（清代）

人生当遗显，每淡布衣交。谁肯居台阁，犹能念草茅。

朱轮来北阙，土室访西郊。古道今还在，淳风近有巢。
偶题·相逢记得画
张耒（宋代）

相逢记得画桥头，花似精神柳似柔。
莫谓无情即无语，春风传意水传愁。
水仙子·浮家泛宅生涯好
佚名（宋代）

浮家泛宅生涯好。聚米堆盐多积宝。烟波得趣乐江湖，宜乘兴，积安道。不负轩辕当日造。初度喜逢维夏早。孔释昔曾亲送抱。下弦良日是生朝，称觞献，金樽倒。惟愿寿筵长不老。
入崖口
弘历（清代）

伊逊九转来遥源，崖口为束奔流湍。重重锁钥罗岌峘，壁立万仞天风寒。

地利一夫可当关，太平时节谁泥丸。清秋按辔凌层峦，驾言大狝朝可汗。

控弦骑士数逮千，发踪指使遵虞官。约束匪严亦匪宽，要欲上下同和欢。

讵惟从禽事游盘，于时猎也有道存，圣人家法敬继旃。
偈颂一百四十一首
释师范（宋代）

春日晴，黄莺鸣。
山花似锦，汀草如茵。
堪悲堪笑，公塘寨裹王节级到处巡捕，
自已不知不觉，打失一双眼睛。
自况
谢枋得（宋代）

手撚琪花吹玉萧，至人长与道逍遥。黄云白鹤无拘束，閒看吴儿弄晚潮。
东郊晚行 其四
翟灏（清代）

银轮转无声，突自林端推。沓来清影众，我影亦同来。

万象复我有，眼为今日开。落落秋势迥，纳纳天宇恢。

溪光曳遥帛，岫色堆寒灰。诗肩耸千尺，与月相徘徊。
七十二岁吟
陆游（宋代）

七十人言自古稀，我今过二未全衰。
读书似走名场日，许国如骑战马时。
秋晚雁来空自感，夜阑酒尽不胜悲。
渭滨星霣逾千载，一表何人继出师！
河渎神·汾水碧依依
孙光宪（五代）

汾水碧依依，黄云落叶初飞。翠娥一去不言归，庙门空掩斜晖。
四壁阴森排古画，依旧琼轮羽驾。小殿沈沈清夜，银灯飘落香灺。
沁园春·天造梅花
刘克庄（宋代）

天造梅花，有许孤高，有许芬芳。似湘娥凝望，敛君山黛，明妃远嫁，作汉宫妆。冷艳谁知，素标难亵，又似夷齐饿首阳。幽雅意，纵写之缣楮，未得毫芒。曾经诸老平章。只一个孤山说影香。便诏书存问，漫招处士，节旄落尽，早屈中郎。日暮天寒，山空月堕，茅舍清於白玉堂。宁淡杀，不敢凭羌笛，告诉凄凉。
东风齐著力 田家
陈维崧（清代）

绿水湾头，青山叠处，有个人家。藤梢橘刺，秃干矗槎枒。

烂熳田庄风味，篱穿笋、砌吐鲜花。谁相饷，隔墙浊酒，过雨新茶。

溪口路三叉。门半掩、小桥流水栖鸦。芋区鸡栅，零乱向风斜。

处处村箫社鼓，丛祠畔、丝管咿哑。君休去，鲚鱼大上，园韭才芽。
赵德麟有诗言过万寿县得玉芝乃以供一醉之味
张耒（宋代）

王孙憔悴食无肉，天遣枯肠出双玉。
荒园夜饮供一醉，仙物无乃遭轻辱。
王孙高名满天下，剸脍龙蛟刀几熟。
眼高不为小物变，采掇仅同葵薤属。
怜君十年清颍客，年少未甘窥药录。
再逢灵药慎勿轻，不死问君安可独。
车中偶成
孔昭虔（清代）

城角寒烟冷暮鸦，乱山霜叶锁残霞。夕阳影里人家晚，秋在一村荍麦花。
同澄之器博饭浮玉
吴则礼（宋代）

畴昔清都步武联，轩轩鹤骨称癯仙。
君横七弦可忘老，吾得一丘端尽年。
白首终成裹饭去，青灯更作曲肱眠。
步虚声里云旗下，病眼心知有胜缘。
晚晴
陆游（宋代）

水声㶁㶁赴回塘，帘影疏疏绕四廊。静院数杯倾白堕，幽窗一枕梦清湘。

润侵书笥深防蠹，暖彻衣篝剩得香。解组径归应更乐，偷闲犹足傲羲皇。
木兰花慢·值升平海宇
陈德武（宋代）

值升平海宇，又春色、与俱还。向杨柳楼台，海棠庭院，红药阑干。可人好风良月，都收拾入锦囊间。心事已超尘外，天公分付人间。世途陆海拥波澜。回首梦中看。想酒醒罗浮，云空巫峡，饭熟邯郸。从兹破琴煮鹤，猗阑不用对人弹。粗足少游衣食，何妨司马江山。
边月
曹必进（清代）

夜色偏宜绕玉门，白云缥缈接昆仑。边鸿孤警低残魄，胡马群嘶落大盆。

北塞刘琨常独啸，南楼庾亮与谁论。只贪满地山河影，不鉴征夫积泪痕。
百舌
杜甫（唐代）

百舌来何处，重重只报春。知音兼众语，整翮岂多身。

花密藏难见，枝高听转新。过时如发口，君侧有谗人。
晚春感事
陆游（宋代）

和风薄霭过清明，减尽重裘觉体轻。
正午轩窗无树影，乍晴阡陌有莺声。
酿成西蜀鹅雏酒，煮就东坡玉糁羹。
扪腹翛然出门去，春郊何处不堪行？
池上二首
苏轼（宋代）

小池新凿会天雨，一部鼓吹従何来。
有蟾正碧乱草色，时泅出没东南隈。
井干跳梁亦足乐，洞庭鱼龙何有哉。
能歌德声莫入月，清池与尔俱忘回。
不作太白梦日边，还同乐天赋池上。
池上新年有荷叶，细雨鱼儿噞轻浪。
男儿学易不应举，幽人一友吾得尚。
此池便可当长江，欲榜茅斋来荡漾。
句
晏殊（宋代）

一纸短书无寄处，数行征雁入南云。
自觉
徐玑（宋代）

自觉中年后，惟能半夕眠。
寒窗微带月，山郡远闻泉。
行乐人同尚，迟留我未然。
题书寄朋旧，归日是春边。
拟古五章 其四
姚燮（清代）

西蜀年少子，才气薄秋云。冠弁灿珠绣，捷策金马门。

欢宵侍宫宴，汎瑟娱阳春。蕙风畅幽素，桂月流艳芬。

扶掖辞内闼，含醉骄主恩。凉飙下金井，梧叶飘纷纷。

苞凤愁铩羽，回舞丹邱垠。盛宠久难恃，荣华转就湮。

太白有仙骨，散发走燕秦。
神剑颂呈勇禅师
显首座（宋代）

凛凛寒光出匣时，乾坤闪烁耀潜辉。当锋坐断毗卢顶，更有何妖作是非。
鹧鸪天（腊夜）
赵长卿（宋代）

宝篆龙煤烧欲残。细听铜漏已更阑。纱窗斜月移梅影，特地笼灯仔细看。

幽梦断，旧盟寒。那时屈曲小屏山。风光得似而今不，肯把花枝作等闲。
竹床
刘攽（宋代）

炎光裂厚地，江汉如燖汤。闭户乐甘寝，婉娈在一床。

问我何独尔，爱此编竹光。侧身照琬琰，热手循雪霜。

有时万里梦，倏往浮湖湘。遂令傲轩冕，弥日慵下堂。

昔闻负暄老，意欲夸天王。我亦悲世人，触热趋道傍。
轿中五言
王迈（宋代）

卯酒工为醉，春衫怯晓寒。
篮舆有何味，脚力且图间。
得句点头笑，拈书信手翻。
仆夫行且止，我爱眼前山。
主山湖围二渡
赵蕃（宋代）

主山渡头成久立，长年傲客呼从疾。
撑舟来前仅如掌，溯波却从几百尺。
湖围桥坏新有船，众壑奔流会一川。
嗟我胡为数此险，争似饭余牛背眠。
赠王圣侔教授
释德洪（宋代）

汝江软碧摇寒空，环江玉色罗五峰。神奇融结孕千载，于是代出文章公。

荆公道德辈孔孟，致君勋业伊周同。君侯才气真不减，行看接武隆休功。

妙龄人誇好风节，气压颍汝何其雄。曾经大笔战文阵，豪俊莫敢撄其锋。

老师硕儒玉堂上，争看洒笔回春工。果然一日盖天下，声名熠耀驰华戎。

都城立石传万口，士林矜气横长虹。岩僧废弃谁比数，亦复诵咏欢填胸。

迹微自恨不及识，向风每觉劳双瞳。天公恤此慕善者，因遣识面山水中。

坐令平昔心变灭，譬如尘净馀清铜。自誇问道陜西老，道人况亦参禅宗。

与君于法实昆弟，姑留十日游从容。拙诗别君无崄句，何从赏我双颊红。

他年揖让对明主，回顾此会成虚空。蹄轮冠盖塞门巷，容我剧笑应无从。
送赵嗣勋
翁卷（宋代）

休思孤屿峰，且往看吴中。
一片太湖色，远涵秋气空。
藕塘南北棹，芦港去来鸿。
入幕多僚属，惟君事不同。
寒山千尺雪叠旧作韵
弘历（清代）

寒山即是支硎山，赵凡夫始疏山泉。我昔凭观爱清泚，云中曾未穷其源。

隐人别墅兹一至，故迹历历閒评诠。乃知芙蓉注乳窦，千枝万派斯依缘。

烟崖冰峡叠高下，泻为飞瀑渟为渊。大珠小珠跳涧谷，五出六出纷林峦。

四时恒此舞滕六，千尺幻欲生蓝田。雪乎否乎否雪乎，长笑人然我亦然。

朅尔题诗朅尔去，淙淙响在依稀间。
咏蛙
杨收（唐代）

兔边分玉树，龙底耀铜仪。会当同鼓吹，不复问官私。
送浙西周判官（一作送浙东周阮范判官）
张籍（唐代）

由来自是烟霞客，早已闻名诗酒间。天阙因将贺表到，

家乡新著赐衣还。常吟卷里新酬句，自话湖中旧住山。

吴越主人偏爱重，多应不肯放君闲。
代举人主司问答六言二首
刘克庄（宋代）

破题得李程赋，结语取钱起诗。
遂令眊矂举子，不满冬烘主司。
踏云行 赠丫髻姚玄玉
马钰（金朝）

丫髻之中，明藏两吉。师名顶戴休更易。钟离昔日亦如斯，姚公仿效宁无益。性烛修完，命灯挑剔。灵光朗照知无极。迎仙客唱踏云行，瑶台
登照碧亭次韵燕若水
刘挚（宋代）

记着蓬瀛向此开，清明帘幕望高台。老惭苍鬓亲花萼，病负眷风厌酒杯。

青盖绮罗寻径去，画船箫鼓转溪来。不知好事楼前客，便有嘲吟倚马才。
谒王宣子舍人
王庭圭（宋代）

垂旒画衮云绣裳，天子择日开明光。临轩策士必亲览，鸿文独高翰墨场。

都人争看状元出，九衢车马何煌煌。贵名一日动天地，破卵插翼飞鸾凰。

螭头献纳近日月，谓公远器宜庙堂。麟符虎节下霄汉，双旗忽开南斗傍。

朝廷已知弱翁治，行且大用归岩廊。江边野老病初起，始欲杖策窥门墙。
南浦 其二 师曾同赋前题，叠韵荅之
姚华（清代）

春雨入空冥，看拍天去遥，沿路花满。泾溅缆痕新，裁缝就、吴娘乍停刀剪。

别情多少，皱来颦样窥眉浅。荇乡水足风更劲，寻得仙桃舞片。

单衣试酒光阴，又蜀魄要猿，湘魂委燕。箫鼓换朱旗，腾龙去、千橹渡头摇遍。

梦回春去，澧兰沅芷犹教怨。几时间卸和鸥卧，前浦无人波远。
和林丘二君会程坦之家二诗
苏颂（宋代）

春晚寒不已，节候差季孟。
木行怯初阳，水官恣馀横。
滂沱连月雨，愁叹斯民病。
已紊四时和，更伤群物性。
园花半零落，犹逞晨妆靓。
陇麦将痿摧，况值风威劲。
我愿天地心，慎举阴阳柄。
十雨应太平，时丰顺睿圣。
庶令疵沴消，永保寒暑正。
无复三月中，惨惨行冬令。
到淮南
沈遘（宋代）

吴山已远见淮山，未觉风尘上客颜。家在沧浪重回首，彷徉且作半年闲。
渡浙江问舟中人
孟浩然（唐代）

潮落江平未有风，扁舟共济与君同。
时时引领望天末，何处青山是越中。
谕中原檄
宋濂（明代）

檄谕齐鲁河洛燕蓟秦晋之人曰：自古帝王临御天下，皆中国居内以制夷狄，夷狄居外以奉中国，未闻以夷狄居中国而制天下也。自宋祚倾移，元以北狄入主中国，四海以内，罔不臣服，此岂人力，实乃天授。彼时君明臣良，足以纲维天下，然达人志士，尚有冠履倒置之叹。自是以后，元之臣子，不遵祖训，废坏纲常，有如大德废长立幼，泰定以臣弑君，天历以弟酖兄，至于弟收兄妻，子烝父妾，上下相习，恬不为怪，其于父子君臣夫妇长幼之伦，渎乱甚矣。夫人君者，斯民之宗主；朝廷者，天下之根本；礼义者，御世之大防。其所为如彼，岂可为训于天下后世哉！及其后嗣沉荒，失君臣之道，又加以宰相专权，宪台报怨，有司毒虐，于是人心离叛，天下兵起，使我中国之民，死者肝脑涂地，生者骨肉不相保，虽因人事所致，实天厌其德而弃之之时也。古云：“胡虏无百年之运”，验之今日，信乎不谬！

当此之时，天运循环，中原气盛，亿兆之中，当降生圣人，驱逐胡虏，恢复中华，立纲陈纪，救济斯民。今一纪于兹，未闻有治世安民者，徒使尔等战战兢兢，处于朝秦暮楚之地，诚可矜闵。方今河、洛、关、陕，虽有数雄，忘中国祖宗之姓，反就胡虏禽兽之名，以为美称，假元号以济私，恃有众以要君，凭陵跋扈，遥制朝权，此河洛之徒也；或众少力微，阻兵据险，贿诱名爵，志在养力，以俟衅隙，此关陕之人也。二者其始皆以捕妖人为名，乃得兵权。及妖人已灭，兵权已得，志骄气盈，无复尊主庇民之意，互相吞噬，反为生民之巨害，皆非华夏之主也。

予本淮右布衣，因天下大乱，为众所推，率师渡江，居金陵形势之地，得长江天堑之险，今十有三年。西抵巴蜀，东连沧海，南控闽越，湖湘汉沔，两淮徐邳，皆入版图，奄及南方，尽为我有。民稍安，食稍足，兵稍精，控弦执矢，目视我中原之民，久无所主，深用疚心。予恭承天命，罔敢自安，方欲遣兵北逐胡虏，拯生民于涂炭，复汉官之威仪。虑民人未知，反为我雠，絜家北走，陷溺犹深，故先谕告：兵至，民人勿避。予号令严肃，无秋毫之犯，归我者永安于中华，背我者自窜于塞外。盖我中国之民，天必命我中国之人以安之，夷狄何得而治哉！予恐中土久污膻腥，生民扰扰，故率群雄奋力廓清，志在逐胡虏，除暴乱，使民皆得其所，雪中国之耻，尔民其体之！

如蒙古、色目，虽非华夏族类，然同生天地之间，有能知礼义，愿为臣民者，与中夏之人抚养无异。故兹告谕，想宜知悉。
题龙眠画西域圣僧
楼钥（宋代）

放两不借叠双足，自在在心机在目。
默然深入不二门，不知师唱谁家曲。
南山 其二
李涛（唐代）

彼美人兮，在南山之侧。我不见兮，寤寐思服。
读邸报二首 其一
薛季宣（宋代）

大漠烟尘静，三公计画奇。定安唐庙貌，行复汉官仪。

捷奏腾千里，除书满四维。自然禽颉利，蚤晚赞无为。
哭绚法师
顾况（唐代）

楚客停桡欲问谁，白沙江草麹尘丝。

生公手种殿前树，唯有花开鶗鴂悲。
和李参政龙鹤庵庐二首
魏了翁（宋代）

落纸新诗万口传，逍遥旧梦记坡仙。
明虹短雨下平楚，老雁长云横半天。
涧底青松不改色，槛前流水谩安筌。
寄声多谢无名子，莫搅诗翁秃鬓眠。
登烟雨楼
丁泰（清代）

南湖湖水抱孤洲，宜雨宜烟此一楼。隔浦米盐村占市，中流竹肉酒人舟。

水晶宫阙宵始昼，杨柳亭台夏亦秋。莫怅登临无伴侣，相亲曾有旧沙鸥。
春暮宴罢寄宋寿先辈
温庭筠（唐代）

斜掩朱门花外钟，晓莺时节好相逢。窗间桃蕊宿妆在，

雨后牡相春睡浓。苏小风姿迷下蔡，马卿才调似临邛。

谁怜芳草生三径，参佐桥西陆士龙。
句 其十四
徐俯（宋代）

江南旧时无腊梅，只是梅花对月开。
风光草际浮
陈祜（唐代）

香发王孙草，春生君子风。光摇低偃处，影散艳阳中。

稍稍移蘋低，微微转蕙丛。浮烟倾绿野，远色澹晴空。

泛彩池塘媚，含芳景气融。清晖谁不挹，几许赏心同。
句
孙山（宋代）

幸赖圣恩收拾了，这回含笑入黄泉。
送客至无相兰若归过慈云岭小憩崇寿寺书所见十首 其六
张镃（宋代）

老僧分袂倏三年，犹记芳池跃翠泉。新叠两山都未识，北堂引看更东偏。
劝酒二首呈袁世弼 其一
郭祥正（宋代）

湛湛酒杯绿，酣酣炭炉红。佳人放玉板，拂镜照芙蓉。

四海无波澜，吾曹方宴閒。大笑凌白日，高吟动南山。

百岁能几何，会少别离多。少年嗟贾谊，壮士忆廉颇。

不如醉魂魄，冠巾任倾侧。冥然逍遥乡，杳与尘寰隔。
立春
范成大（宋代）

彩胜金旛梦里，茶槽药杵声中。
索莫两年春事，小窗卧听东风。
次韵子颜 其二
韩淲（宋代）

冬日且闲居，谁停五马车。从容见真意，锄尽世骄虚。
赠房卢氏琯
王维（唐代）

达人无不可，忘己爱苍生。
岂复少十室，弦歌在两楹。
浮人日已归，但坐事农耕。
桑榆郁相望，邑里多鸡鸣。
秋山一何净，苍翠临寒城。
视事兼偃卧，对书不簪缨。
萧条人吏疏，鸟雀下空庭。
鄙夫心所尚，晚节异平生。
将从海岳居，守静解天刑。
或可累安邑，茅茨君试营。
残雪
刘敞（宋代）

积素不可卷，潜阳方未苏。劲风吹强起，明月照全无。

封蛰龙蛇病，伤根竹柏枯。谁能开白日，后土正泥涂。
客有述三总兵定海殉难事哀之以诗
姚燮（清代）

白日不照魂，青天理无改。废士匿隐情，何从哭沧海？

三公虽武臣，崭崭国之廌。厚禄荣太平，夙知眷有在。

骨都狼性奸，恩命负已每。再寇昌国洋，捶阨恣鼓駴。

维时月塞壮，盲风䬅以颹。黕尔阴云凝，飞火搏悬礧。

颇愁城溃崩，连檄告所殆。八达蛟门辕，尚疑诡词买。

峻座拥万军，张望究何待？六日仍绝援，孤军壮亦喂。

始知移镇时，已遭阃主绐。浩穹罔恤民，霖涨逼昏澥。

可怜戏下营，十夫九㞇㞂。坚饼和烂泥，饮泣忍充馁。

三公慰抚之，未暇愤与悔。相期并力图，一注夺全采。

誓必歼此酋，保伊民户敉。葛天龙武侯，虬姿卓英轨。

抑难当中权，其气什佰倍。右翼联晓峰，右冲络青垒。

青垒谁帅师，式也太原伟。而我荥阳君，威棱憺崔嵬。

荥阳官缙云，击刺夙称美。抗旌策诸校，胆可薁鞬靡。

未防轒辒疾，背从茅岭躧。猛发熛炭红，苍头尽罹燬。

绝磴有堕尸，流血染枯苇。龙武露青紒，四向冒弦驶。

意在陷敌坚，力拯未亡士。孰虞部曲军，先已瓦同解。

超骧控虎落，合刃不移趾。批额惊脑涂，孑孑复何俟？

惜哉三棱刀，仅格邛笮鬼。毕命投土城，犹然切其齿。

俄传青垒头，骨磔太原死。嗟嗟寿春军，南还无只履。

长城一朝坏，卤掠遍乡里。下以𢦤民命，上以贼国体。

谁实成祸终，谁实搆祸始？白日悬青天，昭昭有功罪。

迩闻东冈垠，烂沙漉胔髓。丛葬归一邱，不复辨谁氏。

沏地成沃焦，秋霾郁漼漼。作诗聊备风，徵信敢言史。

且代传芭篇，大招向盘峙。
送胡教授之沅水任
姚勉（宋代）

近闻沅水路，今亦是风寒。
忠信如先教，边陲尽易安。
勿云师可去，甘与国辞难。
文武能兼尽，功名更好看。
至乐斋
沈遘（宋代）

至人得至美，乃能游至乐。兹理难与言，纷纷徒尔学。

五经陈纵横，夫岂非糟粕。吾方任常然，来者尚吾觉。
和李才甫先辈快阁五首
黄庭坚（宋代）

西南佳气浮马祖，东北祥风绕静居。
山邑丰年人少讼，身来访道得斋鱼。
三月五日饮于性天所有紫牡丹一本三花不意池馆丘墟之后复见于此为赋
贝琼（元代）

名花新剖麝囊开，与客花时踏雨来。越土一枝分阆苑，春风三朵出瑶台。

朝云重压珊瑚树，宿露低倾玛瑙杯。重忆当时歌舞处，五侯池馆锦千堆。
登滕王阁
徐玑（宋代）

重重楼阁倚江干，岸草汀烟远近间。
春水生时都是水，西山青外别无山。
云归长若真人在，风过独疑帝子还。
自古舟船城下泊，几人来此望乡关。
仁寿敬行可开两池曰双照
释居简（宋代）

照与照者，影沈迹绝。尔如何其，自起途辙。傍睨语我毋庸疑，倚棂为我赋两池。

谓言物物皆吾诗，绝怜思苦槁弗滋。不忍污此清涟漪，不然小需载生魄，碧潋不摇皆玉色。

一池各有一眉新，眉间喜气浮津津。悠然散作无边春，辗轮半仄朣朣蘸，明透方方两团鉴。

更徵此义吾无说，莫问清池问明月。
庚戌中秋病起言怀
喻良能（宋代）

病来十日不饮酒，起对中秋良可人。
银汉迢迢清未了，金波潋潋净无尘。
艳歌未暇成三叠，美酝何妨釂十分。
记得昔年当此景，厌厌夜饮在成均。
过萧锦衣北园五首 其五
林大春（明代）

扶桑南海木，绛露满花团。何必思姚魏，春风羡牡丹。
绍兴十年发皇太后册宝八首
佚名（隋代）

景祚有开，符三婚昊。
诞毓圣神，是崇位号。
星拱天隋，祗严册宝。
还御慈宁，增光舜道。
朝中措 其七
朱敦儒（宋代）

夜来听雪晓来看。惊失却尘寰。摇撼琼林玉树，心疑身是仙官。

乘风缥缈，凌空径去，不怕高寒。却被孤鸿相劝，何如且在人间。
和钱安道寄惠建茶
苏轼（宋代）

我官于南今几时，尝尽溪茶与山茗。
胸中似记故人面，口不能言心自省。
为君细说我未暇，试评其略差可听。
建溪所产虽不同，一一天与君子性。
森然可爱不可慢，骨清肉腻和且正。
雪花雨脚何足道，啜过始知真味永。
纵复苦硬终可录，汲黯少戆宽饶猛。
草茶无赖空有名，高者妖邪次顽懭。
体轻虽复强浮泛，性滞偏工呕酸冷。
其间绝品岂不佳，张禹纵贤非骨鲠。
葵花玉?夸不易致，道路幽险隔云岭。
谁知使者来自西，开缄磊落收百饼。
嗅香嚼味本非别，透纸自觉光炯炯。
粃糠团凤友小龙，奴隶日注臣双井。
收藏爱惜待佳客，不敢包裹钻权幸。
此诗有味君勿传，空使时人怒生瘿。
和杨廉夫买妾歌
陈樵（元代）

刘郎持玉笛，再入天台山。天台女儿不相见，采药直入桃花源。

刘郎吹笛花能言，云离雨别三千年。青矑横波发鲜碧，蓝红染作夭桃色。

刘郎今姓杨，相逢便相识。金条脱，龙缟衣。飙车木凤凰，飞下铁山西。

茜桃拂面丹如雨，红蝶黄莺解歌舞。桃源无路入人间，一身金翠来何许？

玉山子，莫将迎。方平会麻姑，参语无蔡经。飞仙不入风沙地，无端夜过昆山市。

三涤肠，三洗髓，绛雪玄霜玉池水。
柳梢青
周密（宋代）

万雪千霜。禁持不过，玉雪生光。水部情多，杜郎老去，空恼愁肠。

水寒野屿空廓。静倚竹、无人自香。一笑相逢，江南江北，竹屋山窗。
飞鸿阁一绝纪之
张天赋（明代）

一区容膝所，五夜读书堂。退食惭尸位，瞻云叹客乡。

未嫌邻矮屋，且喜向朝阳。丙午春王正，疏狂纪叶冈。
依韵和呈刘贡父舍人三首 其二
陆佃（宋代）

酒半诗成日转西，骊珠才抵一丸泥。未饶白雪无人和，不忿东山有妓携。

班缀定应连玉笋，姓名还得梦金题。飞腾便见新官上，传语花开慎莫齐。
偈一百二十首 其三
释怀深（宋代）

摩竭当年独掩关，银山铁壁莫追攀。如今大施门开也，魔佛休分听往还。
舅氏见索新诗
刘敞（宋代）

贱子本不学，大贤宜见疏。奈何手赐教，反谓诗起予。

高义终炯手，内惭良阙如。得非鲁仲尼，不废狂接舆。

羁旅习荆楚，荒唐存简书。敢惊和者稀，长恐岁已徂。

云汉回天章，图书秘石渠。琼瑶落咳唾，寒暑随吹嘘。

百年渭阳悲，万古秦风馀。嗟我送舅氏，终焉非路车。
赴邠宁留别
李益（唐代）

身承汉飞将，束发即言兵。侠少何相问，从来事不平。

黄云断朔吹，白雪拥沙城。幸应边书募，横戈会取名。
阮郎归
王炎（宋代）

落花时节近清明。南园芳草青。东风料峭雨难晴。那堪中宿酲。

回首处，自销凝。谁知人瘦生。倚阑无语不禁情。杜鹃啼数声。
杂曲歌辞。大垂手
聂夷中（唐代）

金刀翦轻云，盘用黄金缕。装束赵飞燕，教来掌上舞。

舞罢飞燕死，片片随风去。
梓潼望长卿山至巴西复怀谯秀
李商隐（唐代）

梓潼不见马相如，更欲南行问酒垆。
行到巴西觅谯秀，巴西惟是有寒芜。
题俞时琰杏山堂医
许月卿（宋代）

妖冶来奔夜色昏，毅然绝谷有神明。
春融庭畔一帘柳，秋满湖边万顷云。
荡涤胃肠无秽浊，洞明空色有真清。
陈楼相问胡卢处，本事方书世并行。
题王晋辅专春亭
杨万里（宋代）

向来王家癖於马，今来王家癖於花。
洛阳城里花如海，一半移取来君家。
此花就中最穠丽，姚家黄兼魏家紫。
花王更有王中王，看却姚魏千花降。
一春好处君知否，上巳前头寒食後。
千花不用妒渠伊，此外春光更属谁。
满江红·问柳寻花
元好问（金朝）

问柳寻花，津桥路、年年寒节。佳丽地、梁园池馆，洛阳城关。白鹤重来人换世，凄凉一树梅花发。记水南、昨暮赏春回，今华发。金缕唱，龙香拨。云液暖，琼杯滑。料羁愁千种，不禁掀豁。老眼只供他日泪，春风竟是谁家物。恨马头、明月更多情，寻常缺。
游浮玉三首
蔡肇（宋代）

中{氵灵}南畔大丛林，龙象初排四众钦。
一月遍收银色界，两山相击海潮音。
安心已竟元无法，举意全抛莫浪寻。
且使后来谁措手，乐天赢得掉头吟。
诸葛武侯
刘黻（宋代）

高卧曾吟梁父诗，痛无鍼石活当时。
天公未坠炎刘祀，心事能令先主知。
八阵尚存惊对垒，一星才落便无师。
勋忠遗舄藏岷蜀，老柏苍苍万古思。
郡斋鹤飞来作三诗还之
陈造（宋代）

君家矫矫乘轩骨，闻道今成赵璧回。
却拟黄堂掣铃问，夜光论斗几时来。
留别成父弟以贫贱亲戚离为韵五首 其五
赵蕃（宋代）

人事苦好乖，咫尺当语离。及乎中年后，畏与亲友辞。

陶谢得道者，其言且如斯。况我乃畸人，呜呼得无悲。
构与东坡言芙蓉城事甚悉坡公曰余前诗挂漏甚多醒时追忆其语补之仍用原韵
缪沅（清代）

芙蓉花开香青冥，城中环佩声东丁。美人影入琉璃屏，衣衫缥缈光娉婷。

红绡万缕花烟青，花枝历碌铺繁星。浪言服食能鍊形，云露千层谁所经。

荒唐此地栖真灵，苍虬导入骖云軿。或云主此石曼卿，四天玉映花芳馨。

观文几曾归紫廷，恐是浪语朝士听。流传遂曰帝所令，城中设置何轩棂。

临霞怅望不可凭，丹楼漠漠风清泠。丹楼失钥夜不扃，瑶英偷入骑鸾翎。

丹砂鍊就驱雷霆，欢携子高坐中亭。元猿白鹿可结盟，美人三十欹竛竮。

丁公吐语风触铃，延年倒卧醉未醒。梦中絮语方啽咛，床头倒系双玉瓶。

百日易过泪欲零，尘埃一堕罡风腥。素骡恍惚嘶空溟，道逢东坡诉飘萍。

恨不长年守《黄庭》，下士瑟缩如焦螟。且饮美酒为延龄，莫恨孤凹与绝邢。
上元忆大梵明灯二首
裘万顷（宋代）

突兀招提枕古城，夜深钟磬寂无声。
坐驰灯火笙歌地，知有何人一点明。
送罗道甫归庐陵应举
姚勉（宋代）

西风满路桂枝香，催整登云步月装。
群辈总皆推德行，三年稔月听文章。
琅琅议论须披腹，琐琐功名只探囊。
捷了早来谈杰作，耸闻鸣凤瑞朝阳。
还徐叔子犀带
陈傅良（宋代）

徐子赠我旧宝犀，宣和国工所事治。
玄玉十截黄四垂，厚且半事径尺围。
方廉整不刻毫厘，金饰诸末柔丹韦。
寘之止斋光陆离，天吴海若不敢窥。
奈何骨相堪蓑衣，自得此带逢百罹。
我服黑角二纪余，岁月几半蒙蛛丝。
识与不识皆嘘欷，恨不披拂来隆墀。
湖湘老把乘边麾，次第三节登王畿。
修门再入留郎闱，上皇一见玉色怡。
阔步蓬山上坳螭，向者所恨今交讥。
惧沥肝胆得请归，自意永与渔樵嬉。
急诏适际潜龙飞，误恩狎至湛露斯。
古来逾分天不宜，百炊未满万事非。
还观椟中一解颐，吾腰安用尔带为。
徐子盛年修干支，才华不数纷纷儿。
请以带去藏待时，拖金县玉未可知。
招招车骑来何迟，苦勿留此令我悲。
君不见在昔十围终失之，终朝三褫事尤危。
况我昏睡谁护持，亦恐夜半神运蛟龙移。
送于中丞入回鹘
顾非熊（唐代）

风沙万里行，边色看双旌。去展中华礼，将安外国情。

朝衣惊异俗，牙帐见新正。料得归来路，春深草未生。
禹庙
王十朋（宋代）

越国遗民念帝功，稽山庙貌胜卑宫。少陵莫叹丹青落，纸上丹青自不穷。
诉衷情（春情）
仲殊（宋代）

楚江南岸小青楼。楼前人舣舟。别来后庭花晚，花上梦悠悠。

山不断，水空流，谩凝眸。建康宫殿，燕子来时，多少闲愁。
马鸣山阻雨
林朝崧（清代）

海村十里雨丝斜，小避茆亭卖饼家。输与林宗风度好，垫巾留作画图誇。
初夏偕玉映妹游山
王静淑（清代）

欲觅清幽处，山高恐不深。閒云飞别岫，野鸟定花阴。

笋嫩留饥采，茶香待渴吟。深闺无限意，触景破愁心。
颂古二十四首
释胜（宋代）

无业何太切，白云何太孤。
胡须将谓赤，更有赤须胡。
桥成
周紫芝（宋代）

尚忆防秋日，疏渠转曲城。万方知盗息，此地看桥成。

拄杖知频过，游鱼莫漫惊。明朝趁虚去，画柱晓霜明。
浣溪沙
佚名（宋代）

翦碎红娘舞旧衣。汉宫妆粉满琼枝。东风来晚未曾知。颜色不琼香小异，瑶台春近宴回时。宝灯相引素娥归。
好事近·襟韵绝纤尘
仲并（宋代）

襟韵绝纤尘，炯炯夜光明月。合是紫荷持橐，侍丹墀清切。暗香疏影想公家，人与梅超绝。酒罢帝城早去，占百花先发。
清平乐 送张君美经历之任安西幕
段成己（金朝）

鸡声戒晓。催上长安道。宾幕雍容年正妙。人物风流温峤。政成海泳江涵，门兰剩有余闲。公事不妨行乐，春风韦杜城南。
偶成
姜特立（宋代）

僻习难施日用间，老人拗事更相关。
愁来得句翻成乐，忙里寻诗却是閒。
酌贪泉作和人
屈大均（明代）

朝饮贪泉水，暮濯贪泉流。廉夫不可为，仁者皆窃钩。

天方授盗蹠，吾介徒罹忧。合浦多明珠，朔漠多貂裘。

仲尼思执鞭，况我斗筲俦。
陈梁叔孝廉寄诗因以拙画为报
陈式金（清代）

远道诗筒至，披吟意自遥。调高赓白雪，兴至拂生绡。

偶写崚嶒石，惭无万仞超。非琼难作报，风雨慰清宵。
龙渊二首
郭印（宋代）

蛰龙道已成，升降得自在。
渊无百尺深，窍穴通沧海。
和邓慎思诗呈同院诸公三首 其一
余干（宋代）

秋日同文馆，官寮许暂依。卫轩留鹤住，楚泽滞鸿归。

木选山中胜，珍求世上稀。清时方物贡，宁在箧中玑。
出游
陆游（宋代）

采药今朝偶出游，溪边小立唤渔舟。
未须著句悲摇落，嫩日和风不似秋。
余博士家猫相乳歌
戴表元（宋代）

上饶余宗钟鼎家，孙枝十世犹清华。南昌博士最贤者，膝下清清开绯牙。

我行其庭值供顿，食指半千声不哗。女帨男鞶况修谨，冠立童趋知等差。

江南族聚盛亦有，如此礼法嘻可嘉。长公公退忽语我，瑞猫之篇题满车。

二雌同时各生子，一雌病僵如卧瓜。一雌端来代其乳，顾睨恳恻呼嘤哑。

子众身疲乳亦竭，病母起将新乳加。天寒绣褥更枕藉，日暖花砖群戏拿。

我怜二猫有至性，欲脱毛尾升笄珈。北平将门粱肉窟，此事尚得昌黎誇。

公家儒化郁积久，义感宜可驯豚猳。愿公尽力持阃范，弥补始终无阙瑕。

不见古来歌舞地，祇馀猿鹤与虫沙。
荷茶入梅阴中
钱时（宋代）

老梅临沼绿阴阴，一朵荷花透入林。
不比世间红粉面，结交真有岁寒心。
自题画扇
杨翰（清代）

一椽草草结山阿，卧听飞泉洒薜萝。白石苍苔无客到，满林寒叶雨声多。
梵王宫
郑清之（宋代）

圆峤移来东海东，梵王宫在最高峰。试将法雨周沙界，千丈岩头挂玉虹。
欧阳原功由艺文少监谒告归浏阳
宋褧（元代）

七年不见荼蘼花，湘南学士思还家。卖马径出艺文监，买船便还潞河沙。

始随徵书官璧水，北门风月清谈尔。兵尘荏苒居庸关，襆被萧条教忠里。

奎章阁上进成书，九重知是尹芜湖。腰带黄金佩苍玉，玉卮赐酒榻前趋。

君恩如海谁能报，回首乡关动怀抱。尚平昏嫁几时毕，陶令田园何日到。

槐舒菟目柳如绵，浩然归兴南风前。闺人含笑仆夫喜，那顾悲欢各异缘。

西山过雨离筵晓，川途万里云缭绕。里闬逢迎樽俎欢，都城会合簪缨少。
寄彭万里给事时参山西政
孙蕡（明代）

与君文彩旧同朝，翠管文章上九霄。辇路香风随卤簿，天坛花雨听箫韶。

鹓鸾一别京关远，云月三年楚水遥。欲寄清诗慰寥阒，汴河东去近无潮。
自赋常乐园一首
薛蕙（明代）

谯国城南稍又东，一丘新买卧衰翁。人非九品羲皇上，园似千花佛界中。

隐几自堪消永日，褰裳何待御泠风。文章习气今应尽，著意题诗也未工。
曾谹父约游南岩短韵奉呈
王洋（宋代）

南丰不藏善，逢人说南严。
南岩亦何好，造物秘此缄。
烟云卬全提，松竹色半酣。
去郭十里赢，守戍僧二三。
乞身满一日，幽事亦可探。
行客问征途，居者萦辔衔。
萧条野店烟，夐静弥勒龛。
念非尘外侣，谁分禅味甘。
受佣作闲人，自缚亦可惭。
于时日在房，山色染霭蓝。
一径盘郁青，群峰列空嵌。
吟泉计涓滴，沦鼎消尘凡。
端如常德静，可警疾步贪。
扬镰出云门，回首怜烟岚。
公其吐妙语，胜事须指南。
游弁山李云山点杜鹃花与玉山同赋
郯韶（元代）

金井西头萼绿仙，霞裾风度影翩翩。陇西才子多清思，谩把春云染杜鹃。
春夜（二首）
沈应（明代）

半轮月映杏梢头，小院朱帘却上钩。
莺怯轻寒犹未睡，画阑西畔替人愁。
题任少监百马图
梦观法师（明代）

敦煌水涸龙驹伏，未央厩前秋草绿。
驴驼负石玉门关，旧苑空馀三十六。
忆昔高皇马百匹，騊駼车府无监牧。
只留太仆掌天闲，不许田驽食民谷。
古来贵良不贵多，须信俭余奢不足。
任监手画百骅骝，五色如云散平陆。
八月风高水草甘，饮啮舒闲肆驰逐。
骓<田骊>黄莫复辩，水叶风花乱人目。
任公生遭太平世，结思驱毫逞神速。
四海无虞百将闲，无乃图形华山麓。
吾闻善相东门京，坐阅群龙眼如烛。
帛家口齿谢家鬃，皎皎那容在空谷。
争如下乘得休安，骨相虽凡好毛肉。
杏花烟外柳阴中，绊络无加饱刍粟。
呜呼此画世已稀，徒有千金未轻鬻。
老矣支郎俊气销，抚卷空歌天马曲。
眼儿媚（水晶葡萄）
张鎡（宋代）

玄霜凉夜铸瑶丹。飘落翠藤间。西风万颗，明珠巧缀，零露初漙。

诗人那识风流品，马乳漫堆盘。玉纤旋摘，银罂分酿，莫负清欢。
清平乐 其二 隔船却寄为澹心赋和韵
曹尔堪（清代）

轻衫雪皎，稳称身材小。隔水秋波频送巧，勾引相思难了。

柳枝插入杨枝，故人青眼修眉。对面盈盈不语，浑疑暗忆当时。
献臣学士与余通书因成感咏
宋庠（宋代）

夫君班扬俦，抱椠群玉府。
久读未见书，躬抽击年谱。
坠绪獲先秦，亡篇出东鲁。
上泝三皇坟，旁探百家语。
怪牒汲郡来，幽经茂陵聚。
英哲资缮藏，缇油画刊补。
蒸青劲竹残，削误规刀苦。
种别踰九流，星罗轶千部。
顾我寡见闻，蒙薰异伦伍。
秘帙乐共披，认文许交举。
家捩互纷纶，邮筩戏旁午。
初无班嗣嗤，更免许慈拒。
矧余羁官久，寂寞繄茅宇。
礼乏赠酒瓻，疑增照觞怒。
尚赖启新编，时时发聋瞽。
管宁
员兴宗（宋代）

幼安湖海士，气香秋空云。
远目隘九州，谁识中领军。
真命寒柏独，逸气崇兰熏。
超遥首阳山，夫子犹二君。
游淡岩阳华
毛方平（宋代）

蜂房湒湒流石乳，线窦涓涓细蛩语。
门前乃作三峡声，似与幽人商出处。
何年结阁溷天真，危柱下侵蛟蜃怒。
坐令空洞惊勃溪，仙鬼不无号帝所。
要须濯足跨玉渊，枕石漱流涤尘务。
手持白莲骑赤鯶，万壑千岩自风雨。
穷荒秘穴天所靳，希有中州人访古。
山谷不来次山来，未可歉然怀不遇。
正月初九日客舍
释居简（宋代）

水冻冰连底，山疑雪满颠。恰才如旧腊，全不似新年。

绵折何曾暖，柴生只拥烟。较他山店雨，枉自怨秋天。
留别松山观察以皇恩只许住三年为韵 其四
余文仪（清代）

三载政大成，青草生囹圄。受代及瓜期，承乏适命予。

竭蹶步后尘，鲁直公独许。不惜屈天潢，谓予长马齿。

告予旧政教，相勖敦古处。
踏莎行　后段多一字。旅梦
沈谦（清代）

孤影长羁，双眉时结。魂灵不怕关河截。野桥南去不逢人，朦胧一片杨花雪。

问有谁应，愁难自说。杜鹃窗外空啼血。道不如归去怎生归，银骢又秣三更月。
雪后梅边
方岳（宋代）

小小茅亭面面寒，玉花能薄雪花乾。
今年不是开迟着，等得群花比并看。
又和感旧四首
刘克庄（宋代）

人言上界足高寒，错踏金鳌绝顶山。
恩许乞身镜湖曲。老难效命玉门关。
明知甑破休回首，犹喜弓亡不出寰。
便合挂帆沧海去，义溪三十六重湾。
鲍防《云门寺济公上方偈序》 杜奕《芭蕉偈》
浙东众诗人（唐代）

幽山净土，生此芭蕉。无心起喻，觉路非遥。
偶题
姜特立（宋代）

平生不作守钱虏，万事随比了即休。
收拾诗篇閒事业，追随歌酒老风流。
步虚词 其二
赵佶（宋代）

太梵三天主，虚皇五老尊。尚难窥徼妙，岂复入名言。

宝座临金殿，霞冠照玉轩。万真朝帝所，飞舄蹑云根。
句 其四
朱敦儒（宋代）

解唱阳关别调声，前朝惟有李夫人。
虞城早起道中寄公秉幕府诸友
刘摰（宋代）

屋角一夜群枯号，晓来旷野风如刀。峨峨残雪路摧马，格格寒如冰生袍。

四支僵痹非我有，况彼鞭鞚难持操。天东朝日冻应涩，亦恋旸谷犹深韬。

居常谁不事行役，我行适此时令遭。因思都府盛僚友，人物一一皆贤豪。

想今酣寝梦方足，初离密幄惊寒朝。左承右侍各以职，如语兰臭颜如桃。

奉持巾匜事盥栉，傅唇泽面供香膏。不容发绿一点变，亟以宝镊争除薅。

炎炉却坐日当卯，进酒为寿倾葡萄。捋须束带欲出户，问讯分付犹忉忉。

体舒意适自稳暖，洋然盛如虹霓高。此时岂复念寒旅，嗟我劳佚何相辽。

入趋留守退幕府，坐据大案临诸曹。曹司进若鱼在贯，文书盈抱纷牛毛。

争前斗敏请莅职，研磨浓墨挥长毫。左手钤前右摘尾，落纸叶叶如翻涛。

逢姓书字且不给，何暇可否知根巢。坐中耳目已烦困，庭下敲扑仍喧嚣。

伏膺胝手腕疑脱，退食笔砚方能櫜。乘除赖有此事在，庶几可以均吾劳。

人生误落世网内，区区系累安足逃。要之虚中日自静，不使内外相钩胶。

无穷来物彼千万，坐任变化无吾骚。峥嵘年华已遒暮，不日春意生兰蒿。

一樽相与莫相放，天下万事从滔滔。
壬辰1832春来澎办赈务临行赋此为蒋怿庵刺史志别 其二
沈长棻（清代）

荆州闻望久名驰，海外循声更可师。
一路欢呼慈父母，十年抚字当孙儿。
叨陪笑语春风里，许把芳樽夜月时。
他日追随期莫定，者番归棹倍牵思。
路旁见村女口占
陈肇兴（清代）

溪边有女浣新纱，一笑相逢语不哗。蓬鬓乱涂龙舌草，竹钗横插马蹄花。

使君有妇原无羡，夫婿多情各自誇。到老不知离别苦，怜渠何幸嫁农家。
陪谢紫微晚泛
宋祁（宋代）

积雨涨秋濠，轻舟共此邀。
菰蒲敛鋩锷，莲芡熟橐韬。
岸静鱼跳月，林喧鸟避篙。
归时兴不浅，风物正萧骚。
送董监部
孔平仲（宋代）

西风槐半黄，行客车马动。扬鞭望都城，壮气不可控。

朝廷新改科，诗赋斥无用。君能通古书，义理善折衷。

先锋陈典谟，后骑出歌贡。以兹趋大敌，坐可图百中。

青春闻喜处，醉弁宫花重。去矣当自强，勿作思归梦。
戏綵堂前海棠
杨万里（宋代）

露揉雨渍柳方浓，日晒风曛杏政烘。祗有海棠非旋染，粟来大小便鲜红。
送舒太博通判眉州
余靖（宋代）

通守方忻再命新，东风疏雨拂行尘。
封疆远入鱼凫国，岐路正逢蚕市春。
彭岫晓岚迎画隼，锦江晴绿照朱轮。
归期不待更书至，旧有清名在缙绅。
偈颂一百五十首
释心月（宋代）

诸佛机，祖师意。
百草头，双眉底。
不可得而一，不可得而二。
赵州关即且置，云门曲作麽生。
一堂风冷淡，千古意分明。
寄开化李令光四首 其二
程俱（宋代）

李侯诸生秀，峨冠论玄虚。安知俗吏事，小试已可书。

廑心究人瘼，要使安田庐。慨然有奇趣，耿耿非世儒。

乃知百里间，亦足寄所摅。谁当索幽隐，置彼九达衢。
高蟾先辈以诗笔相示抒成寄酬
郑谷（唐代）

张生故国三千里，知者唯应杜紫微。

君有君恩秋后叶，可能更羡谢玄晖。
许州西湖
刘敞（宋代）

羁旅怀江湖，氛埃愿皋壤。及兹已俱适，初意恨独往。

楼观涌参差，轩棂豁高爽。清光见毛发，众影兼俯仰。

昔者廊庙客，于兹濯尘网。疏源不惮远，胜事日以广。

美矣流水意，当为知音赏。
送绵州李司马秩满归京，因呈李兵部
岑参（唐代）

久客厌江月，罢官思早归。眼看春光老，羞见梨花飞。

剑北山居小，巴南音信稀。因君报兵部，愁泪日沾衣。
睢阳春日偶书二首
强至（宋代）

冻柳轻能舞，枯河暖亦流。
东风应自好，远客独含愁。
揽镜伤吟鬓，无钱买钓舟。
谁能终日兴，大半在沧洲。
广福寺
张祁（宋代）

老去丹心在，愁来酒兴深。
江山遗古意，云水淡秋容。
落日孤村笛，微风远寺钟。
平生善知识，却忆妙高峰。
政府生日四首
曹勋（宋代）

岁躔回次拱台星，麟阁仪刑首万英。
钟阜堂堂分秀润，淮波万万湛清明。
铺张治具调元化，整顿皇纲抚有生。
鹤驭它时赤松伴，丹砂九转待功成。
废寺
胡仲弓（宋代）

钟鼓萧条久，谁从此地来。
僧房无户牖，佛面有尘埃。
碑断眠荒草，廓空长绿苔。
鸺鹠并蝙蝠，时或此徘徊。
题嘉佑院东轩
林师蒧（宋代）

到处已无花可吹，东风犹自舞残枝。
山僧只解关门睡，春去春来总不知。
冬宵家会饯李郎司兵赴同州
岑参（唐代）

急管杂青丝，玉瓶金屈卮。寒天高堂夜，扑地飞雪时。

贺君关西高，新绶腰下垂。白面皇家郎，逸翮青云姿。

明旦之官去，他辰良会稀。惜别冬夜短，务欢杯行迟。

季女犹自小，老夫未令归。且看匹马行，不得鸣凤飞。

昔岁到冯翊，人烟接京师。曾上月楼头，遥见西岳祠。

沙苑逼官舍，莲峰压城池。多暇或自公，读书复弹棋。

州县信徒劳，云霄亦可期。应须力为政，聊慰此相思。
赴会试南都美人家三首 其二
陈繗（明代）

百花无色鸟无声，别有春风不世情。月避婵娟沉恨海，云迷清响下悲城。

苏州隔座肠应断，司马当樽眼更明。睹此佳颜开此曲，蓝桥何处觅云英。
和王禹玉相公三月十八日皇子侍宴长句三首
苏颂（宋代）

紫云楼外拥天香，初见前星帝座旁。
庭乐声长歌燕翼，朝簪色喜动明光。
仙巾缥缈尊三弁，环带玲珑袭九章。
遥听相君称贺语，心倾尧日荐霞觞。
王园官舍睡起
范成大（宋代）

公退闭阁卧，官居如净坊。屋角断虹饮，日西杨柳黄。

客来束我带，客去书满床。睡觉有忙事，煮茶翻断香。
送秘阁裴都监奉使两浙
王禹偁（宋代）

霏霏梅雨洒船窗，绿荇参差早稻黄。
捧诏暂辞图籍府，扬帆深入水云乡。
皇华挣讌江楼月，御札闲开野寺香。
若到苏台人问我，长官重拜紫微郎。
不解算四首
陈普（宋代）

汉衩帷幄有真儒，五百余人辙予卢。
三十六宫来往处，子房终得邵尧夫。
仁老寄墨梅 其三
邹浩（宋代）

前年谪向新州去，岭上寒梅正作花。今日霜缣玩标格，宛然风外数枝斜。
题玄麓山八景 其四 翠霞屏
宋濂（明代）

古石不改色，绛绿自成围。谁裁一片霞，为我制秋衣。
次韵避寇二首 其二
沈与求（宋代）

宦游成屡却，戎垒怅频遭。闻诏趋吴会，经途事董逃。

心期纾国难，力欲挽人豪。漂泊多危涕，真成失木猱。
呈严黎二师并寄韩季萧
赵蕃（宋代）

名者世公器，丈也宁取虚。
我闻曾严黎，盖自入学初。
每繙东莱曾，出门思税车。
一见良不易，寒暑三十余。
前年太和官，遣书叩曾庐。
得报副以诗，妙处真起予。
更有严黎在，因曾庶几欤。
骤闻鄂渚殁，经年为欷嘘。
严黎固老矣，我亦雪满梳。
奈何苦逼仄，决焉不踌躇。
严师虽龙钟，眸子炯炯如。
纵云昏忘曾，解记韩吕徐。
黎君更强健，白发尽扫除。
岂非仙人家，服食信有诸。
我诗燕石尔，报以琼与琚。
便当与曾作，编联世行于。
季萧陵阳孙，与严并门居。
弃捐举子业，尽读先世书。
时从二老游，不曳王门裾。
我言无可采，殷勤乃来渠。
二老已知名，保此良不疎。
惟我与尔者，勉哉凉入墟。
淮捷一首
刘克庄（宋代）

扫地南来蜂出窠，裔夷谋夏欲如何。
传闻挞览毙一矢，惊走单于骑六骡。
匹马只轮番部曲，寸天尺地汉山河。
晋公幕府多名士，不欠寒儒作凯歌。
上南行十二首
方回（元代）

斯人近云亡，华算八十四。
登堂拜画像，衣冠昂古制。
有子身不死，科名今九世。
焉知三家村，乃见万乘器。
舟中寄罗宗让先辈
郑珞（明代）

淮南草色赴离愁，江上潮声送客舟。双鬓渐惊玄发变，一官长负素餐忧。

烟光暝积丹阳雨，春水寒生震泽秋。乡思满怀吟望处，毗陵城上独登楼。
悼鹤
皮日休（唐代）

莫怪朝来泪满衣，坠毛犹傍水花飞。

辽东旧事今千古，却向人间葬令威。
颂古
释道颜（宋代）

举起竹篦子，如何便道家。
秘魔岩不会，随后便擎叉。
姜山前岩庙
陈曦（宋代）

怪石崭岩势欲摧，洞门无锁昼常开。
此心不合神明者，到此应知懒入来。
和丘直讲除字韵
刘攽（宋代）

横经童子一趋隅，拥彗门人为扫除。迟暮不知稽古力，正怜桑户欲捐书。
七夕同韩孟郁赋得雨霁吐新月二首 其一
邓云霄（明代）

长天新雨霁，正恐涨银河。宝镜初开匣，残机晚挂梭。

蛾眉开潋滟，玉箸歇滂沱。桂阙人相妒，休誇乐事多。
登五峰山顶
张度（宋代）

苍龙作势从天来，近城忽尔围屏开。山回峰转缘城拱，清润直接庭阶苔。

神游东海山，飘渺蓬壶仙。淜湃不可到，此得登层巅。

陡然矗上三千丈，东西洞庭遥相向。跬步直欲叩天阙，金阙玉节云霞降。

上望清溟何所有，猎猎罡风刮耳吼。回首尘寰势若走，大笑蝇声城一斗。

广陵琴，渔阳鼓，金根赐，秘器腐。贵人名士皆黄土，沧桑有几时，蟪蛄苦不知。

今人笑昔后笑今，孰为智慧孰为痴。江山若此，胡为不归？

碧厓桃花落，画溪梅雪霏。日月如逝水，往者不可追。

宁作信陵醉，无为阮籍悲。江山若此，胡为不归？安能俯首戢翼闭樊笼，使我不得翀霄飞。
郡中端居，有怀袁州王员外使君
羊士谔（唐代）

忆作同门友，承明奉直庐。禁闱人自异，休浣迹非疏。

珥笔金华殿，三朝玉玺书。恩光荣侍从，文彩应符徐。

青眼真知我，玄谈愧起予。兰卮招促膝，松砌引长裾。

丽日流莺早，凉天坠露初。前山临紫阁，曲水眺红蕖。

谁为音尘旷，俄惊岁月除。风波移故辙，符守忽离居。

济物阴功在，分忧盛业馀。弱翁方大用，延首迟双鱼。
齐北郊乐歌六首 其一 昭夏乐谢超
佚名（隋代）

诏礼崇营，敬飨玄畤。灵正丹帷，月肃紫墀。展荐登华，风县凝锵。

神惟戾止，郁葆遥庄。昭望岁芬，环游辰太。穆哉尚礼，横光秉蔼。
九日同出真珠园再用前韵
林光朝（宋代）

来自清源葛已覃，君王问蜡我犹堪。
百年耆旧如重见，九日登临得纵谈。
才子不知汾水上，仙人长在大江南。
明珠照夜应无数，要是层波更好探。
题庵壁
陆游（宋代）

孤村寂寂潮生浦，小院昏昏雨送梅。
蔬食一箪宜面槁，畏涂九折自心灰。
古人骨朽有书在，今雨泥多无客来。
散发阳狂非寄傲，世间万事本悠哉！
孟母三迁
刘向（两汉）

邹孟轲母，号孟母。其舍近墓。孟子之少时，嬉游为墓间之事，踊跃筑埋。孟母曰：“此非吾所以居处子。”乃去，舍市旁。其嬉游为贾人炫卖之事。孟母又曰：“此非吾所以处吾子也。”复徙居学宫之旁。其嬉游乃设俎豆，揖让进退。孟母曰：“真可以处居子矣。”遂居。及孟子长，学六艺，卒成大儒之名。君子谓孟母善以渐化。
秋夜题夷陵水馆
李涉（唐代）

凝碧初高海气秋，桂轮斜落到江楼。

三更浦上巴歌歇，山影沉沉水不流。
比和知宗诗牵于押韵以招虞为戏果蒙见招复用前韵
王十朋（宋代）

宗英真好事，呼客共游湖。携具临平远，观山对有无。

十花逢净友，千顷和云夫。得玉又求剑，无厌惭似虞。
后四日雨晴再游倒用前韵 其二
符锡（明代）

江城春色渺无阑，来往凭将万虑宽。岚气半含山雨润，日光轻拂水花寒。

钓竿欲释佳人手，奕石休惊午梦残。何日玉骢还载客，颖江曾惜障泥乾。
半山亭同陈益如顾嵎山作
石渠（清代）

孤峰天际插，一径路回环。目已穷千里，身才到半山。

松风时谡谡，鹤梦自闲闲。欲尽登临兴，藤萝手自攀。
水调歌头（又孙靖州应龙生日）
魏了翁（宋代）

九十九峰下，百二十年州。西风吹起客梦，月满驿南楼。影入天河左界，辰在寿星向上，还是去年秋。要和木兰曲，载酒寿君侯。

天边信，云外步，去难留。寿觞庭院依旧，已带别离愁。离合钟情未免，行止关人何事，浪白世间头。将相时来作，身健百无忧。
访油溪诗社次津庵黄少府韵
陶益（明代）

油溪结社白蘋秋，舴艋牵蘋溪上游。向夕倚篷推李郭，崇朝临上觅羊求。

风波不入南归梦，鸿雁宁消北望忧。郢作孰能惭授简，独看渔父在江头。
倪锄带经图
孙绪（明代）

明良何日逢佳遇，几见雕鹏没烟雾。陇上荒田且未锄，手把残篇倚高树。

早岁辛勤老未休，由来经史非良谋。君不见里儿未识兔园册，绮筵夜夜驩青楼。
法曲献仙音 和片玉词题漱药盦
郑文焯（清代）

兰荐风疏，茜帷云密，好夜长将愁度。抱月教歌，替花分泪，新成燕帘莺户。

正翠烛围香处，沉沉小楼雨。

醉时语。算重逢，误伊憔悴。佳约近，多病未应顿阻。

妆束澹风流，映山眉、还带愁妩。解惜惺惺，托深情，空有豪素。

怕眉边梦老，又趁断肠人去。
和何元晋草堂漫兴
田志勤（清代）

子美诗名擅草堂，欲判肥瘦比痴狂。清言岂异古今辙，雅意偏分上下床。

浊酒黄花耽夕月，明窗棐几趁秋阳。门前渐乏俗人屦，捕雀张罗正不妨。
舍北野望
陆游（宋代）

短景妨游兴，长歌慰作劳。
叶凋西埭近，水落北桥高。
病每随时剧，衰难与世鏖旗亭新酿美，万事一秋毫。
寄二弟
范纯仁（宋代）

宦名驱役费光阴，寒暑忧劳昼夜侵。多病形骸衰易感，无涯思虑老难禁。

离群终日嗟予季，聚首何时获我心。精力已疲恩未报，怀归体国念俱深。
庭下决明
顾清（明代）

独立西风里，萧然自不堪。是谁增客思，呼作望江南。
晨炊光口砦
杨万里（宋代）

泊船光口荐晨炊，野饭匆匆不整齐。
新摘柚花熏熟水，旋捞莴整浥生虀。
尽教坡老食无肉，未害山公醉似泥。
过了真阳到清远，好山自足乐人饥。
菩萨蛮（残春）
赵长卿（宋代）

杨花飞尽莺声涩。杜鹃唤得春归急。病酒起来迟。娇慵懒画眉。

宝奁金鸭冷。重唤烧香饼。著意炼龙涎。纤纤手＿烟。
次韵通判都官和诸公雪中席上之作
强至（宋代）

龙沙千里绝纤埃，银色浑疑王母台。
宴席此时惊酒薄，晓枝无处认梅开。
骋辞梁苑客方至，乘兴越溪人自来。
从古六花长一色，化工应不费培栽。
和题丹青阁 其二
赵希逢（宋代）

回合江流作梦环，谁将杰阁幻人寰。身腾寒碧临无池，目断空青送远山。

渔笛一声蘋蓼末，烟帆几片水云间。求田问舍非吾事，高卧何人似我闲。